Cuneiform Tablet Kt j/k 97 (St. Bilgiç 131-155)
Cuneiform tablet, dated to the Old Assyrian Period (ca. 1950-1850 BC).
Genre: literary writing
Transliteration:
LUGAL LUGAL-ke-en₆ LUGAL a-ki-dí-e re-be-tim LUGAL da-num ša iš-tí i-le-e e-ta-wu-ni {d}IŠKUR da-nu-tám i-dí-šu-ma iš-tù ṣí-it ša-am-ší-im a-dí e-ra-áb ša-am-ší-im ma-tám aṣ-ba-at-ma i-na u₄-mì-im iš-té-en₆ a-na 70 a-lá-ni kà-kà-am a-dí-in ru-ba-e-šu-nu ú-ṣa-bi₄-it ù a-li-šu-nu ú-ḫa-li-iq {d}IŠKUR be-el e-mu-qí-im ù IŠTAR be-lá-at ta-ḫa-zi-im at-ma ṣa-bi₄-tám a-mu-ur-ma li-bi₄-tám a-na na-ri-im a-dí-ma i-na lá-sà-mì-a mu-sà-ri i-bi₄-tí-iq-ma za-ar-a-am áš-ta-kà-an-ma al-sú-ma ṣa-bi₄-tám aṣ-ba-at li-bi₄-tám i ma-e ú-šé-li {d}IŠKUR ù IŠTAR at-ma 1 li-im GU₄.ḪI.A 6 li-me-e UDU.ḪI.A ú-mì-ša-ma lu ú-ṭa-ba-aḫ 7 li-me-e qá-ra-du-a ša i-ra-tim ú-mì-ša-ma ma-aḫ-ri-a e-ku-lu-ni 3 li-me-e lá-sí-mu-ú-a ša ar-kà-tim e-ku-lu-ni 1 li-im ša-qí-ú-a u₄-mì-ša-ma mu-ḫa-am ša kur-ur-sí-na-tim a-dí-i ša-ba-im e-ku-lu-ni TIR-tù i-ig-re-e-ma 7 li-me-e qá-ra-du-a i-ra-tim e-ku-lu a-na wa-ar-ki-im i-ir-tum lá ik-šu-ud-ma a-lá-áp-šu ku-ša-ma-ni-a-am ša ku-sí-i-šu iṭ-bu-ùḫ-ma a-na wa-ar-ki-im i-ir-tám i-dí-in nu-ḫi-tí-mì ku-ur-sí-na-am ú-ri-ir-ma a-na ar-ni-šu 1 me-et GU₄.ḪI.A 2 me-et UDU.ḪI.A iṭ-bu-ùḫ-ma ur-dí-a ú-ša-ki-il₅ {d}IŠKUR ù IŠTAR at-ma MU.7.ŠÈ ITU.KAM ù ša-pá-tám i-na i-ki-il₅-tim qá-du um-me-ni-a lu ú-ší-ib i-na wa-ṣa-ia ša NA₄.GUG ù NA₄.ZA.GÌN qá-nu-a-am lu ar-ku-ús-ma a-na ma-tim lu ú-za-iz ša-du-a-am ḫu-ma-nam a ší-ni-šu am-ḫa-sú-ma ki-ma sí-ki-tim i ba-ri-šu-nu ṣa-al-mì ú-ša-zi-iz ru-ba-am ša tù-uk-ri-iš maš-kam ú-lá-bi₄-iš ḫu-du-ra bi₄-be-na-tim qá-qá-da-tí-šu-nu áš-ku-un a-lá-ší-am ki-ma sí-ni-iš-tim qá-qá-da-tí-šu-nu ak-tù-um ša a-mu-ri-e ki-ma a-pì-šu-nu ša-ma-ṭim i ša-ar-šu-nu aq-ṭí-i ša ki-lá-ri-e i-mar-ší-im qá-qá-da-tí-šu-nu ar-ku-ús ša-ni-um kà-ni-ší sú-tù-ḫi-šu-nu ú-šé-er ša ḫa-tim qá-ba-al-tí qá-qá-da-tí-šu-nu ú-ša-ag-li-ib lu-ùḫ-me-e tù-dí-tám ú-dí-id gu₅-tí-tám lu-lu-am ù ḫa-ḫa-am sú-tù-ḫi-šu-nu ú-ša-ri 4 zi-qí ša-ma-e i qá-tí-a al-pu-ut mì-na-am i ṭup-pì-im lu-ša-am-ri-id a-nu-um lá i-de₈-a-ni ki-ma LUGAL a-na-ku-ni ma-tám e-li-tám ù ša-áp-li-tám aṣ-bu-tù-ni-i ša-tù-uk-ki li-ša-ar-bi₄-ú {d}IŠKUR LUGAL